Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase tootespetsifikaadi olulise muudatuse heakskiitmise taotluse avaldamine

(2019/C 375/09)

Vastavalt Euroopa Parlamendi ja nõukogu määruse (EL) nr 1151/2012 (1) artiklile 51 annab käesoleva dokumendi avaldamine õiguse esitada muutmistaotluse suhtes vastuväiteid kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„Queso de Valdeón“

ELi nr: PGI-ES-0267-AM01 – 5.7.2018

KPN ( ) KGT (X)

1. Taotlejate rühm ja õigustatud huvi

Taotlejate rühma nimi: Consejo Regulador de la Indicación Geográfica Protegida „Queso de Valdeón“

Aadress: C/El Cantón, s/n, 24915 Posada de Valdeón (León, Hispaania) Telefon: +34 987740514 E-post: quesosv@quesospicosdeeuropa.com

Taotlejate rühm esindab „Queso de Valdeón“ tootjate huve ning tal on õigustatud huvi kaitstud geograafilise tähise KGT toote „Queso de Valdeón“ tootespetsifikaadi muudatustaotluse esitamiseks; samuti on ta kõnealuse KGT toote kaitsja.

2. Liikmesriik või kolmas riik

Hispaania

3. Tootespetsifikaadi osa, mida muutmine hõlmab

☐ Toote nimetus

☒ Toote kirjeldus

☐ Geograafiline piirkond

☒ Päritolutõend

☒ Tootmismeetod

☐ Seos piirkonnaga

☒ Märgistus

☒ Muu (kontrolliasutus)

4. Muudatus(t)e liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatused

Muudatus 1

Osa „Toote kirjeldus“

Muudatuse põhjus

Esimeses lõigus on juustu täpsemalt kirjeldatud, tuues paremini välja toote iseloomulikud omadused.

See muudatus hõlmab algupärase koonddokumendi või sellega võrdväärse dokumendi punkti 4.2.

Tootespetsifikaadi praegune sõnastus

Kaitstud geograafilise tähisega „Queso de Valdeón“ hõlmatavad juustud on marmorjad, rasvased, valmistatud lehmapiimast või lehma- ja lamba- ja/või kitsepiima segust. Juustu võib turustada terve juustu või kreemjuustu kujul.

Muudatusettepanek

Kaitstud geograafilise tähisega „Queso de Valdeón“ hõlmatavad juustud on marmorjad, rasvased, valmistatud lehmapiimast või lehma- ja lamba- ja/või kitsepiima segust, toorpiimast või pastöriseeritud piimast piimhappelise ja ensümaatilise kalgendamise teel ning on laagerdunud vähemalt kahe kuu jooksul toorpiimast valmistatud juustu ja vähemalt ühe kuu jooksul pastöriseeritud piimast valmistatud juustu puhul. Juustu võib turustada terve juustu või kreemjuustu kujul.

Muudatus 2

Osa „Toote kirjeldus“

Muudatuse põhjus

Terve juustu kaaluvahemikku on veidi laiendatud (varasema 0,5–3 kg asemel 0,2–3 kg). See muudatus ei mõjuta juustu „Queso de Valdeón“ omadusi. Muudatus on tingitud sellest, et tarbijate toidueelistused on rahvastiku sotsiaal-demograafiliste muudatuste tõttu muutunud, mis on tinginud toote tarbimisviiside muutumise. Üks sellistest muudatustest on seotud suurenenud nõudlusega väiksema suurusega toodete järele, mis on tingitud perekondade suuruse vähenemisest.

Selles lõigus on samuti märgitud, et juustu võib turustada tükkidena.

Seevastu asjaolu, et mitmesugused ettevõtted (näiteks majutusasutused, jaotusvõrgud ja tööstusettevõtted) kasutavad kvaliteetseid koostisaineid, on toonud kaasa suurema nõudluse suuremate pakendite järele eeskätt mittetahkete toodete puhul, nagu selle KGTga kaitstav kreemjuust. Seetõttu on kreemjuustu pakendite suuruse vahemikku suurendatud kuni 6 kilogrammini.

Sellist nõudlust arvesse võttes peab taotlejate rühm otsima nende toodete jaoks uusi turustusviise, mis on kohandatud turu arengutendentside ja nõudmistega, halvendamata seejuures toodete kvaliteeti.

Need muudatused hõlmavad algupärase koonddokumendi või sellega võrdväärse dokumendi punkti 4.2.

Tootespetsifikaadi praegune sõnastus

1. Terve juustu omadused — Morfoloogilised eripärad: — silindriline kuju, juustu ülemine ja alumine külg on kergelt nõgusad; — juustu kõrgus on kuni 15 sentimeetrit ja läbimõõt kuni 25 sentimeetrit; — juustu kaal jääb vahemikku 0,5–3 kg.

2. Kreemjuustu omadused — Morfoloogilised omadused

Juustu turustatakse pakendis, mille puhul toote netokaal jääb vahemikku 20 grammi kuni 1,5 kilogrammi.

Kreemjuust on täiesti homogeenne ning sellel ei ole koorikut.

Muudatusettepanek

1. Terve juustu omadused — Morfoloogilised eripärad: — silindriline kuju, juustu ülemine ja alumine külg on kergelt nõgusad; — juustu kõrgus on kuni 15 sentimeetrit ja läbimõõt kuni 25 sentimeetrit; — juustu kaal jääb vahemikku 0,2–3 kg; — juustu võib turustada ka tükkidena.

2. Kreemjuustu omadused: — Morfoloogilised omadused

Juustu turustatakse pakendis, mille puhul toote netokaal jääb vahemikku 20 grammi kuni 6 kilogrammi. Toode, mille puhul pakendis oleva juustu netokaal on üle 1,5 kilogrammi, on mõeldud kasutamiseks üksnes toitlustusettevõtetes, jaotusvõrgus ja tööstusettevõtetes.

Kreemjuust on täiesti homogeenne ning sellel ei ole koorikut.

Muudatus 3

Osa „Toote kirjeldus“ 1. Terve juustu omadused

Muudatuse põhjus

Osa viimane lõik, milles on esitatud juustu erisuguste võimalike müügivormide kirjeldus, on välja jäetud. Leitakse, et asjakohasem on esitada need selgitused punktis 3.2, kus on sätestatud, et juustu on võimalik turustada tükkidena, ning märgistamist hõlmavas punktis 3.6, kus on osutatud võimalusele turustada toodet tükkidena, eeldusel, et juust on pakendatud ning tarbijal on võimalik näha toote päritolu.

Tükeldamise kirjeldus ning tarbija nõudlusele vastavate väiksemate müügivormidega seotud tükkide nõutav kaal on välja jäetud, kuna alla 250 grammised tükid ega tükkide kuju ei mõjuta toote „Queso de Valdeón“ kvaliteediomadusi.

See muudatus hõlmab algupärase koonddokumendi või sellega võrdväärse dokumendi punkti 4.2.

Tootespetsifikaadist välja jäetud tekst

Tahket juustu on lubatud turustada ka tükkidena, mis on saadud piki silindri raadiust tehtud juustu pinnaga ristsuunalise lõike abil; juustu naturaalne koorik peab säilima ja tüki minimaalne kaal on 250 grammi.

Muudatus 4

Osa „Üksikasjad, mis kinnitavad toote pärinemist geograafilisest piirkonnast“

Muudatuse põhjus

Kogu see osa on ümber sõnastatud, eeskätt eesmärgiga suurendada selle arusaadavust ja kohandada seda kehtivate eeskirjadega.

Välja on jäetud viited reguleeriva asutuse väljastatavatele lubadele ja tehtavale kontrollile, et mitte piirata kaupade vaba liikumist ja teenuste osutamise vabadust.

See muudatus hõlmab algupärase koonddokumendi või sellega võrdväärse dokumendi punkti 4.4.

Tootespetsifikaadi praegune sõnastus

— Juustud peavad pärinema üksnes reguleeriva asutuse registrites registreeritud juustukodadest ja laagerdamisruumidest.

— Juustukodade ja laagerdamisruumide suhtes kohaldatakse esmast hindamist reguleeriva asutuse registrisse kandmisel ning seejärel korrapäraseid hindamisi, mille alusel nende ettevõtete registreeringut pikendatakse.

— Juustu valmistamine peab toimuma käesolevas tootespetsifikaadis kirjeldatud meetodi abil.

— Reguleeriva asutuse vastavustähisega võib turustada üksnes selliseid juustusid, mis on läbinud kõik kirjeldatud menetlusega hõlmatavad kontrollitoimingud.

— Reguleeriva asutuse poolt juustutööstusettevõtjatele väljastatavate lisamärgiste arv arvutatakse lähtuvalt toodetud piima kogusest ja erinevate pakendatud juustu tüüpide kaalust.

— Korrapärased kontrollitoimingud ja hindamised peavad põhinema piima analüüsil, mis tehakse piima jõudmisel kalgendamisanumasse, tootmismeetodi analüüsil, dokumentatsiooni kontrollil, ladude kontrollil ning lõpptootest võetud proovide analüüsil.

— Võimalike kõrvalekallete tuvastamisel kohaldab reguleeriv asutus vajaduse korral oma kodukorras sätestatud karistusi.

— Reguleeriv asutus peab nominaalset ja koguselist registrit väljastatud nummerdatud identifitseerimistähiste, omanditunnistuste ja sertifikaatide kohta.

Muudatusettepanek

— Juustud peavad pärinema üksnes registreeritud ja kontrollitavatest juustukodadest ning laagerdamisruumidest.

— Juustukodade ja laagerdamisruumide suhtes kohaldatakse esmast hindamist registrisse kandmisel ning seejärel korrapäraseid hindamisi, mille alusel nende ettevõtete registreeringut pikendatakse.

— Juustu valmistamine peab toimuma käesolevas tootespetsifikaadi punktis E kirjeldatud meetodi abil.

— Kaitstud geograafilisele tähisele osutava märgise antava tagatisega võib turustada üksnes selliseid juustusid, mis on läbinud kõik kirjeldatud tootmismeetodiga hõlmatavad kontrollitoimingud.

— Korrapärased kontrollitoimingud ja hindamised peavad põhinema piima analüüsil, mis tehakse piima jõudmisel kalgendamisanumasse, tootmismeetodi analüüsil, dokumentatsiooni kontrollil, ladude kontrollil ning lõpptootest võetud proovide analüüsil.

— Kõik ettevõtjad peavad olema suutelised kindlaks määrama: a) kogu vastuvõetud piima tarnija, koguse ja päritolu; b) kõikide märgisega varustatud juustude vastuvõtja, koguse ja sihtkoha; c) seosed punktis a nimetatud piima ja kõikide punktis b nimetatud märgisega varustatud juustude vahel.

Muudatus 5

Osa „Tootmismeetod“

Muudatuse põhjus

Pastöriseeritud piimast valmistatud juustu minimaalset laagerdumisaega on vähendatud pooleteiselt kuult ühe kuuni. Selline vähendamine ei mõjuta laagerdumise loomulikku protsessi ega toote omadusi, tegemist on terve juustu kaalu vähendamisest tingitud kohandamisega.

See muudatus hõlmab algupärase koonddokumendi või sellega võrdväärse dokumendi punkti 4.5.

Tootespetsifikaadi praegune sõnastus

Laagerdumisaeg kestab toorpiimast valmistatud juustu puhul vähemalt kaks kuud ja pastöriseeritud piimast valmistatud juustu puhul vähemalt poolteist kuud.

Muudatusettepanek

Laagerdumisaeg kestab toorpiimast valmistatud juustu puhul vähemalt kaks kuud ja pastöriseeritud piimast valmistatud juustu puhul vähemalt üks kuu.

Muudatus 6

Osa „Tootmismeetod“

Muudatuse põhjus

Juustu märgist ja lisamärgist hõlmav tekst on välja jäetud, kuna seda teavet on asjakohasem esitada osas „Märgistus“. Vt osa „Märgistus“ muutmisettepanekus esitatud tekst, milles on näidatud selle teksti uus asukoht tootespetsifikaadis.

See muudatus ei hõlma algupärast koonddokumenti või sellega võrdväärset dokumenti.

Tootespetsifikaadi osast „Tootmismeetod“ välja jäetud tekst

Viimase toiminguna enne turustamist paigaldatakse juustudele ning kreemjuustu pakenditele märgised ja lisamärgised.

Muudatus 7

Osa „Märgistus“

Muudatuse põhjus

Sellesse ossa on üle viidud kõik viited seoses võimalusega turustada tervet juustu, kreemjuustu või juustu tükke eeldusel, et juust on pakendatud ning tarbijal on võimalik näha toote päritolu.

Välja on jäetud viited reguleeriva asutuse väljastatavatele lubadele ja tehtavale kontrollile, et mitte piirata kaupade liikumisvabadust.

Täpsustatud on teatavate mittekohustuslike märgete sisu ning lisatud on kaitstud geograafilise tähise logo, kuna see puudub kehtivas tootespetsifikaadis.

Lisatud on muudatuses 6 viidatud ja osast „Tootmismeetod“ välja jäetud tekst.

Tekst on ümber sõnastatud, et tagada selle parem arusaadavus.

See muudatus hõlmab algupärase koonddokumendi või sellega võrdväärse dokumendi punkti 4.8.

Tootespetsifikaadi praegune sõnastus

Iga äriettevõtte jaoks eriomane kaubanduslik märgis peab hõlmama märget „kaitstud geograafiline tähis „Queso de Valdeón““ ning reguleeriva asutuse logo. Need märgised peab olema kinnitanud reguleeriv asutus.

Lisaks neile paigaldatakse tootele kaitstud geograafilisele tähisele vastavust näitav märgis, milleks on reguleeriva asutuse väljastatud nummerdatud lisamärgis. See vastavust näitav märgis võimaldab tagada toote päritolu jälgitavuse.

Nummerdatud lisamärgis tuleb paigaldada viisil, mis välistab selle uuesti kasutamise. Sellel peab olema märge „Consejo Regulador de la Indicación Geográfica Protegida „Queso de Valdeón“ ning reguleeriva asutuse logo.

Reguleeriv asutus määratleb vastavalt kaitstud geograafilisele tähisele oma kvaliteedijuhendis selle märgise täiendavad kasutamisnõuded, mis hõlmavad märgise mõõtmeid ja paiknemist tootel.

Muudatusettepanek

Juustu „Queso de Valdeón“ võib turustada terve juustuna, tükkidena või kreemjuustuna, eeldusel, et juust on pakendatud ning tarbijal on võimalik näha toote päritolu.

Turustataval kaitstud tootel olevatel märgistel peab olema esitatud kaitstud geograafilisele tähisele vastav nimetus ja logo.

Tervelt või kreemjuustuna turustataval tootel peab olema lisamärgis, mis kannab individuaalset järjenumbrit. Sellel lisamärgisel on esitatud kaitstud geograafilise tähise nimetus ja logo.

Tükkidena turustatava juustu märgis peab võimaldama identifitseerimist kaitstud geograafilisele tähisele vastava nimetuse ja logo ning andmete abil, mis võimaldavad näha toote päritolu.

Enne turustamist paigaldatakse juustudele ning kreemjuustu pakenditele märgised ja lisamärgised.

KGT logo on järgmine:

Muudatus 8

Osa „Kontrolliasutus“

Muudatuse põhjus

Pädeva ametiasutusena toimiv kontrolliasutus on Instituto Tecnológico Agrario de Castilla y León (Castilla-Leóni põllumajandustehnoloogia instituut).

See muudatus hõlmab algupärase koonddokumendi või sellega võrdväärse dokumendi punkti 4.7.

Tootespetsifikaadi praegune sõnastus

Nimi: Consejo Regulador de la Indicación Geográfica Protegida „Queso de Valdeón“

Aadress: C/El Cantón, s/n. 24915-Posada de Valdeón (León). Telefon: +34 987 740 514 Faks +34 987 740 568

Kaitstud geograafilise tähise „Queso de Valdeón“ reguleeriv asutus on suuteline tagama vastavuse standardile EN-45011 „Üldnõuded toote sertifitseerimisorganitele“.

Muudatusettepanek

Instituto Tecnológico Agrario de Castilla y León

Ctra. de Burgos Km 119. Finca Zamadueñas 47071 Valladolid (E) Tel +34 983412034 Faks + 34 983412040 E-post: controloficial@itacyl.es

Käesolevas kaitstud geograafilise tähise „Queso de Valdeón“ tootespetsifikaadis sätestatud nõuetele vastavuse kontrollimiseks pädev asutus on Instituto Tecnológico Agrario de Castilla y León, kes tegutseb toiduainete kvaliteedi ja propageerimisega tegeleva alldirektoraadi vahendusel vastavalt Castilla-Leóni põllumajandust käsitleva 19. märtsi 2014. aasta seaduse nr 1/2014 artiklile 139.

KOONDDOKUMENT

„Queso de Valdeón“

ELi nr: PGI-ES-0267-AM01 – 5.7.2018

KPN ( ) KGT (X)

1. Nimetus

„Queso de Valdeón“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.3. Juust

3.2. Punktis 1 esitatud nimetusele vastava toote kirjeldus

Kaitstud geograafilise tähisega „Queso de Valdeón“ hõlmatavad juustud on marmorjad, rasvased, valmistatud lehmapiimast või lehma- ja lamba- ja/või kitsepiima segust, toorpiimast või pastöriseeritud piimast piimhappelise ja ensümaatilise kalgendamise teel ning on laagerdunud vähemalt kahe kuu jooksul toorpiimast valmistatud juustu ja vähemalt ühe kuu jooksul pastöriseeritud piimast valmistatud juustu puhul. Juustu võib turustada terve juustu või kreemjuustu kujul.

1. Terve juustu omadused: Morfoloogilised omadused Silindriline kuju, juustu ülemine ja alumine külg on kergelt nõgusad. Juustu kõrgus on kuni 15 sentimeetrit ja läbimõõt kuni 25 sentimeetrit; Juustu kaal jääb vahemikku 0,2–3 kg. Juustu võib turustada ka tükkidena. Füüsikalis-keemilised omadused Toote rasvasisaldus on vähemalt 45 % kuivainest. Niiskussisaldus on vähemalt 30 %. Soolasisaldus on alla 3,5 %. Organoleptilised omadused Loomulik õhuke, õrn, kollaka värvusega ja hallikate varjunditega koorik. Lõikepinna tekstuur on sile, sellel on näha palju ebakorrapärase kujuga ühtlaselt paiknevaid erineva suurusega rohekassinise värvusega tühemikke. Juustumass on kreemika elevandiluu värvusega, sillerdav ning sõltuvalt laagerdumise astmest kergelt läbikumav. Juustumass on murenev ja mitte väga elastne, küllaltki pehme, keskmiselt deformeeritav, suus sulav ja hästi lahustuv ning vähekleepuv. Pooleldi laagerdunud juustu puhul on tuntavad kergelt happelised ja piimale iseloomulikud lõhnanüansid, selgelt on eristuv iseloomulik hallitusseente lõhn. Edasisel laagerdumisel piima lõhn kaob, lõhn muutub püsivamaks ja tugevamaks, ilmnevad vürtside, puuvilja ja isegi aromaatsete ühendite lõhnanüansid, mis on tuntavad isegi juhul, kui hallitusseente lõhn püsib. Maitse on tugev, soolane ja terav, kergelt pikantne ning seda tugevam, mida kauem juust on laagerdunud, maitset tugevdab kitse- või lambapiima kasutamine. Maitse on püsiv, eriti kauem laagerdunud juustude puhul.

2. Kreemjuustu omadused: Morfoloogilised omadused Juustu turustatakse pakendis, mille puhul toote netokaal jääb vahemikku 20 grammi kuni 6 kilogrammi. Toode, mille puhul pakendis oleva juustu netokaal on vahemikus 1,5 kilogrammi kuni 6 kilogrammi, on mõeldud kasutamiseks üksnes toitlustusettevõtetes, jaotusvõrgus ja tööstusettevõtetes. Kreemjuust on täiesti homogeenne ning sellel ei ole koorikut. Füüsikalis-keemilised omadused Toote rasvasisaldus on vähemalt 45 % kuivainest. Niiskussisaldus on vähemalt 30 %. Soolasisaldus on alla 3,5 %. Organoleptilised omadused Kreemjuust on elevandiluu värvusega, rohekassiniste nüanssidega ja kergelt sädelev. Toote temperatuuri tõustes muutub kreemjuust voolavamaks, juustu keskmine konsistents läheneb kreemi omale. Juustul on kergelt happeline või piimale iseloomulik lõhn ning lisaks sellele püsiv ja tugev hallitusseente lõhn. Kreemjuust on suus sulav ja hästi lahustuv ning keskmiselt kleepuv. Juustul on tugevalt soolane maitse ning tunda on mõningat teravust. Intensiivset ja pikantset maitset tugevdab kitse- või lambapiima kasutamine. Maitse on püsiv.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Analüütilised protsendimäärad kalgendamisanumas, pärast eri liiki piima lisamist, on järgmised:

— rasvad (protsentides): 3,5

— valgud (protsentides): 3,1

— kuivainesisaldus (protsentides): 12

3.4. Tootmise erietapid, mis peavad toimuma määratletud geograafilises piirkonnas

Juustu valmistamine, sealhulgas juustu laagerdumine peab toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Juustu „Queso de Valdeón“ võib turustada terve juustuna, tükkidena või kreemjuustuna, eeldusel, et juust on pakendatud ning tarbijal on võimalik näha toote päritolu.

Turustataval kaitstud tootel olevatel märgistel peab olema esitatud kaitstud geograafilisele tähisele vastav nimetus ja logo.

Tervelt või kreemjuustuna turustataval tootel peab olema lisamärgis, mis kannab individuaalset järjenumbrit. Sellel lisamärgisel on esitatud kaitstud geograafilise tähise nimetus ja logo.

Tükkidena turustatava juustu märgis peab võimaldama identifitseerimist kaitstud geograafilisele tähisele vastava nimetuse ja logo abil ning andmete abil, mis võimaldavad näha toote päritolu.

Enne turustamist paigaldatakse juustudele ning kreemjuustu pakenditele märgised ja lisamärgised.

KGT logo on järgmine:

4. Geograafilise piirkonna täpne määratlus

Posada de Valdeón kommuuni (Leóni provints) territoorium.

5. Seos geograafilise piirkonnaga

Toote ja geograafilise piirkonna seost põhjendavad mitu tegurit, sealhulgas piirkonna kliima iseärasused, traditsiooniline valmistamismeetod ja toote maine.

Juust „Queso de Valdeón“ on saanud nime Picos de Europa rahvuspargi territooriumil asuva Posada de Valdeóni kommuuni järgi. Piirkond on ümbritsetud kõrgete looduslike piiretega, seega on geograafiline piirkond hästi eraldatud. Need piirded on Panderruedase mäekuru (1450 m), Pontóni mäekuru (1311 m) ja Pandetrave mäekuru (1562 m).

Nende kõrgete mägede vahel asub madalam ala, mille keskmine kõrgus on 650 meetrit.

Geograafilise piirkonna kliimat võib käsitada kõrgmäestiku kliimana. Talved on pikad ja karmid, miinuskraadidega päevi on rohkesti (üle 100 päeva novembri ja aprilli vahel), sademeid on palju, peamiselt esinevad sademed lumena. Suved on lühikesed ja jahedad (minimaalsed temperatuurid on keskmiselt 5–6 °C ja maksimaalsed 18 °C), sademeid on samuti palju, kuid võrreldes ülejäänud aastaga on sademete kestus väiksem. Tihedama ja hõredama udu tõttu on õhuniiskus suvel püsivalt kõrge.

Aasta keskmine sademete kogus on 1 100 mm orus ja 1 800 mm mägistel tippudel.

Kõik need tegurid koos asjaoluga, et piirkonnas on palju looduslikke koopaid, on ajalooliselt soodustanud spetsiifiliste juustu tootmiseks soodsate tingimuste väljakujunemist, seejuures valmistati juustu geograafilises piirkonnas mägise reljeefi tõttu kättesaadavast toorainest.

Piirkonna eripärane mikrokliima koos traditsiooniliste tootmismeetoditega soodustab seda juustu iseloomustava mikrofloora väljakujunemist.

Toote eripära määrab eeskätt ära asjaolu, et tegemist on sinihallitusjuustuga, mille välimus on seetõttu erinev teistest sama piirkonna juustudest, seejuures on see eripära eriti ilmne, kui vaadata juustumassi lõikepinda, millel on näha erineva suurusega sinakasrohelised tühemikud, juust on laagerdunud madalal temperatuuril ja kõrge õhuniiskuse juures, mis on sarnane tingimustega, mis valitsesid geograafilises piirkonnas juustu laagerdamiseks kasutatud koobastes ja mis tekitavad nii nähtava kui ka juustu lõhnas ja maitses tuntava hallituse.

Mitu XIX sajandi ja XX sajandi alguse dokumenti annavad tunnistust selle kaitstud juustu valmistamisest sellistes tingimustes. Tänapäeval kasutatakse Valdeóni orus sajanditevanuseid valmistamismeetodeid samaaegselt uute lisandunud tehnoloogiatega. Sellele vaatamata rakendatakse käesolevas punktis nimetatud dokumentides kirjeldatud valmistamismeetodite põhimõtteid täies ulatuses tänaseni.

Juustu valmistamise traditsioonid Valdeóni orus ulatuvad tagasi Rooma impeeriumi eelsetesse aegadesse, kui peamine kasutatav tooraine oli kitsepiim.

Esimesed kirjalikud allikad juustu valmistamise kohta Valdeóni orus pärinevad XIX sajandi keskpaigast. Pascual Madoz viitab oma teoses „Diccionario“ (1845–1859) juustu valmistamisele ja kitsekasvatuse olulisele rollile Valdeóni oru külades.

XIX sajandi teises pooles oli juustu tootmine Valdeóni orus üks olulisi tegevusalasid. Suvel, kui karja peeti mägedes, töödeldi piim juustuks kohapealsetes varjualustes ning transporditi seejärel alla orgu. Seda asjaolu kinnitab krahv Saint-Saud, kirjutades 1892. aastal: „Valdeóni tugevad noored naised lähevad üles mägedesse igal hommikul ja õhtul, neil on jalas talla külge kinnitatud kolme kontsasarnase puutükiga puukingad ja nad kannavad kitsenahast karjasekotte, milles üles minnes on nende päeva toit ja tagasi tulles panevad nad sinna karjamaal lüpstud piimaga täidetud nahast lähkrid“.

Mitu allikat kinnitavad, et Valdeóni orus omandas sinihallitusjuustu piirkonna turgudel müügiks tootmine olulise rolli XX sajandi alguses. Eriti asjakohane on ära märkida Doña Marmeta Pérez Marcose kirjeldus: „Kogu mu perekond on pärit Caíni külast, ka mina sündisin seal 1922. aastal. Minu vanemad pärisid juusturetsepti oma esivanematelt, sama retsepti kasutasin ka mina kuni viimase ajani. Me kasutasime kitselaapi ja kalgendasime 50–60 liitrit piima päevas, meie valmistatud juustud kaalusid veidi üle kilo. Me viisime need eesli seljas müügiks Puentealmueysse, mis on enam kui 50 kilomeetri kaugusel. Sõja järel oli juustu hind 36 peseetat kilo. Me hakkasime juustu müüma Arenas de Cabralesis alles pärast sõda, mitte varem. Meie juustud olid valmistatud kitse- ja lambapiimast, natuke lisati ka lehmapiima. Piimale lisati laapi. Kui piim oli kalgendunud, pandi see vormi, mida kutsuti „arno“, seejärel pandi juustud nõrutusanumasse („duerna“), kus lasti vadakul kahe päeva jooksul ära voolata. Seejärel võtsime juustud välja ja asetasime need kuivamiseks karjamaadel olevate varjualuste riiulitele. 15 päeva pärast olid juustud valmis. Kuid selleks, et tekiks sinihallitus ja juust muutuks maitsvaks, viisime need koobastesse. Kuu aja pärast oli juust suurepärane“.

Viide tootespetsifikaadi avaldamisele

(viitemääruse artikli 6 lõike 1 teine lõik)

http://www.itacyl.es/documents/20143/342640/2019_02_8+Pliego+Q+Valde%C3%B3n+.pdf/fbc379cc-8473-8829-744b-6baf02ed5ba7

(1) ELT L 343, 14.12.2012, lk 1.